EUROOPA KOMISJON Brüssel,13.8.2018 COM(2018) 581 final KOMISJONI ARUANNE EUROOPA PARLAMENDILE JA NÕUKOGULE programmi „Perikles 2020“ (euro kaitsmiseks võltsimise eest) rakendamise ja tulemuste kohta 2017. aastal



KOMISJONI ARUANNE EUROOPA PARLAMENDILE JA NÕUKOGULE programmi „Perikles 2020“ (euro kaitsmiseks võltsimise eest) rakendamise ja tulemuste kohta 2017. aastal 1.Üldist Programm „Perikles 2020“ (edaspidi „programm“) on vahetus-, abi- ja koolitusprogramm euro kaitsmiseks võltsimise eest. Sellega asendatakse 2001. aastal loodud programm Perikles, mida rakendati ajavahemikul 2002–2013. Programm loodi Euroopa Parlamendi ja nõukogu 11. märtsi 2014. aasta määrusega (EL) nr 331/2014. Nõukogu 11. mai 2015. aasta määrusega (EL) 2015/768 laiendati nimetatud määruse kohaldamisala euroalasse mittekuuluvatele riikidele. Määrusega (EL) nr 331/2014 on kehtestatud, et programm kestab kuni 31. detsembrini 2020. Määruse artikli 13 lõike 3 kohaselt peab komisjon teavitama igal aastal Euroopa Parlamenti ja nõukogu programmi tulemustest. Käesoleva kolmanda aastaaruandega täidetakse mainitud nõuet 2017. aasta kohta. 2.2017. aasta tööprogramm a.Iga-aastase tööprogrammi rakendamine 2017. aastal 2017. aastal oli programmi rakendamise jaoks eelarvest ette nähtud 1 047 500 eurot ja programmi rahastati Euroopa Liidu 2017. aasta üldeelarve eelarverealt 01 02 04 00. 2017. aastal võeti kulukohustusi kokku summas 1 047 477,62 eurot. Programmi rakendatakse ühiselt liikmesriikide pädevate asutuste kaasrahastatud meetmete (toetused) ja otse komisjoni algatatud meetmete (edaspidi „komisjoni meetmed“) kaudu. Programmi rakendamine näitas, et liikmesriigid ja komisjon on kindlalt otsustanud kaitsta eurot võltsimise eest. Mitmeaastast strateegiat käsitlevad arutelud euro võltsingute tuvastamise eksperdirühma koosolekutel võimaldasid siduda 2017. aastal kulukohustustega 99,99 % kogueelarvest. Võttes arvesse 2017. aastal laekunud toetustaotluste hulka ja kvaliteeti, oli vaja paigutada 152 000 eurot ümber komisjoni meetmete eelarverealt toetuste eelarvereale. 2017. aastal rahastati programmi raames kokku 13 projekti. Liikmesriikide pädevatelt asutustelt laekunud toetustaotlustest rahuldati kümme, mis oli rohkem kui 2016. aastal, kui anti üheksa toetust. Peale selle rahastati kolm komisjoni meedet (eelmisel aastal oli neid neli). Neli meedet rakendati 2017. aastal ning üheksa meedet on rakendamisel/rakendatakse 2018. aastal ja edaspidi. Graafik I ja graafik II: rahastatud meetmete liik ja meetmete arv liikmesriigi kohta (meetmed, mille kulukohustused võeti 2017. aastal, vt I lisa)

2017. aastal taotlesid programmist vahendeid kuus liikmesriiki: Itaalia, Hispaania, Rumeenia, Horvaatia, Portugal ja Austria. Teataval määral peegeldab see asjaolu, et euro võltsimisest kõige enam mõjutatud riigid kasutavad programmi „Perikles“ vahendeid teistest riikidest sagedamini. Lisaks taotlesid programmist esimest korda vahendeid Portugal, Austria ja Rumeenia. 2017. aastal oli kulukohustustega hõlmatud meetmete hulgas kuus seminari/konverentsi, kaks tehnilist koolitust, neli töötajate vahetust ja üks seadmete ost. Meetmeid rakendatakse nii ELis kui ka väljaspool ELi, sõltuvalt konkreetsest vajadusest kaitsta eurot võltsimise eest. Programmi loomisest saadik on tugevdatud selle piirkondlikku lähenemisviisi, rakendades meetmeid, mis hõlmavad maailma eriti probleemseid piirkondi. Erilist tähelepanu pööratakse Ladina-Ameerikale (kolm Hispaania korraldatud meedet ja üks komisjoni meede) ning Kagu-Euroopale (Itaalia, Rumeenia ja Horvaatia korraldasid igaüks ühe meetme). Graafikutel III ja IV on esitatud programmis osalejad nende päritolu ja ametialase tausta alusel. Graafik III ja graafik IV: osalejate päritolu ja ametialane taust (meetmed, mille kulukohustused võeti 2017. aastal, vt I lisa) Nendes programmi meetmetes, mille kulukohustused võeti 2017. aastal, osaleb hinnanguliselt 756 eksperti. Osalejaid on 57 riigist. Enamik koolitatavatest (73 %) on pärit Euroopast: 36 % euroala liikmesriikidest, 17 % ELi välistest Euroopa riikidest ja 20 % euroalasse mittekuuluvatest liikmesriikidest. Ladina-Ameerikast pärineb 16 % koolitatavatest, mis on võrreldes eelmise aastaga märkimisväärselt vähem . 3 % koolitatavatest on pärit Lähis-Idast ja Põhja-Aafrikast ja 1 % Aasiast. Mis puudutab osalejate ametialast tausta, siis kokku 42 % neist on politseiasutuste töötajad. Nende silmatorkavalt suur osakaal tuleneb sellest, et politseiasutused on euro võltsimise vastase võitluse eesliinil ning politseitöötajate hulgas on nii uurijad kui ka tehnilisi eksperte. Samas näitab programmi rakendamine 2017. aastal jätkuvat positiivset suundumust, mille kohaselt osalejate ametialane taust on aastate lõikes muutunud erinevamaks ja mitmekesisemaks. Nii ei olnud politseiasutused 2017. aastal juba teist aastat järjest osalejate seas absoluutses enamuses. Muud kategooriad moodustasid osalejate koguarvust 58 %, mis tähendab, et nende osakaal on võrreldes eelmise aastaga veidi vähenenud (63 %). Peaaegu muutumatuks on jäänud keskpankade suur osalus (24 %) ja jätkuvalt on palju osalejaid kohtutöötajate hulgast (8 %) . Eriliselt tuleb ära märkide mündivalukodade (4 %), tolliasutuste (4 %), rahandusministeeriumide (3 %) ja finantsasutuste (3 %) suurt osalust, mis näitab, et osalejaid on väga erineva ametialase taustaga. Komisjoni korraldatud „Platvorm 1210“ esimese kohtumise tulemusena oli teist aastat järjest palju osalejaid mündikäitlusmasinate sektorist (4 %), mis näitab taas kord, et erasektoril on võltsimisvastases võitluses oluline osa. Selle tulemusena saavutati programmi rakendamisel riikide- ja valdkondadeülene mõõde, mis on nõutav määruse (EL) nr 331/2014 alusel. b.Ülevaade 2017. aasta tööprogrammi raames võetud meetmetest Täielik ülevaade programmi „Perikles“ 2017. aasta tööprogrammi raames võetud meetmetest on esitatud I lisas. Esile võib tõsta järgmisi meetmeid. Rahvusvaheline piirkondlik koostöö Programmi raames on 2017. aastal suudetud jätkata ja veelgi tugevdada tihedat rahvusvahelist piirkondlikku koostööd.

·Ladina-Ameerikas viidi/viiakse ellu neli meedet, tuues kokku eksperte paljudest Ladina-Ameerika riikidest, nagu Argentina, Brasiilia, Colombia, Costa Rica, Tšiili, Ecuador, El Salvador, Guatemala, Honduras, Mehhiko, Nicaragua, Panama, Paraguay, Peruu, Dominikaani Vabariik ja Uruguay. ·Kagu-Euroopas viidi/viiakse ellu kolm meedet, säilitades tugeva koostöö selles piirkonnas. Internet/pimevõrk Mitmed meetmed, mille kulukohustused võeti 2017. aastal, käsitlesid internetist/pimevõrgust lähtuvaid võltsimisvastase võitlusega seotud ohte, keskendudes uurimistehnikate tulemuslikkusele ja vajadusele kooskõlastatud tegevuse järele. ·2018. aasta oktoobris toimub Viinis kaasrahastatud konverents „ICIT – Darknet Investigation – Protection of the Euro“, mille korraldaja on Austria siseministeerium. ·Lisaks sellele käsitleti seda teemat nii UCAMPi korraldatud konverentsil „A Community Strategy to Protect the Euro in the Mediterranean Area“ kui ka BIBE konverentsil „Curso de Formación sobre Falsificación de Moneda para Expertos de Paises Iberoamericanos“ ning Horvaatia keskpanga korraldatud 3. konverentsil „Balkan network for euro protection“. Õpikoda teemal „Kuidas taotlust esitada“ 2018. aasta märtsis korraldas komisjon omapoolse meetmena õpikoja teemal „Programm „Perikles 2020“: kuidas taotlust esitada“, reageerides sellega nii mitme riikliku pädeva asutuse soovile, mida nad olid väljendanud euro võltsimise vastu võitlemise eksperdirühma kohtumistel, kui ka programmi vahehindamises väljendatud soovitusele soodustada riiklike pädevate asutuste suuremat osalemist. Õpikoda oli suunatud toetustaotluste koostamise eest vastutavatele ametnikele, kellele anti selgitusi taotlemisprotseduuri kõigi etappide, finantssuuniste ja kõigi tõendavate dokumentide kohta. Uued riiklikest pädevatest ametiasutustest taotlejad 2017. aasta kulukohustused näitavad samuti programmile toetustaotlusi esitavate liikmesriikide pädevate ametiasutuste mitmekesistumist: esmakordselt taotlesid programmi „Perikles“ vahendeid Rumeenia politsei, Austria politsei ja Portugali politsei. See on kooskõlas programmi vahehindamises väljendatud soovitusega soodustada riiklike pädevate asutuste suuremat osalemist programmis. 3.Programmi eelmiste eelarvete raames võetud kulukohustustega hõlmatud meetmete rakendamine 2017. aastal 2017. aastal rakendati kümme meedet, mille suhtes võeti kulukohustused programmi eelmiste eelarvete raames . Neist kuue algatajaks olid liikmesriikide (Prantsusmaa, Hispaania, Saksamaa, Horvaatia, Itaalia) pädevad riiklikud asutused ja neli meedet algatas komisjon. Meetmete hulgas oli neli seminari, kaks tehnilist koolitust, kaks töötajate vahetust, üks seadmete ost ja üks uuring. Erilise tähelepanu all olid sellised piirkonnad nagu Kagu-Euroopa, Hiina ja Ladina-Ameerika ning sellised teemad nagu pimevõrk ja euromündid. Eriti tuleb ära märkida 2017. aasta novembris Brüsselis (Belgias) peetud ELi-Hiina platvormi kohtumine/seminar, millel käsitleti vääringute võltsimise vastu kaitsmist. Kohtumisel osalesid asjaomased Hiina ametiasutused, kes tegelevad rahavõltsimise vastase võitlusega, ELi institutsioonid ja nende liikmesriikide esindajad, mida euro võltsimine eriti puudutab. Selle käigus pandi alus platvormile, kus asjaomased Euroopa institutsioonid ja Hiina ametiasutused saavad teha euro kaitsmisel koostööd, ning käsitleti selliseid teemasid nagu ebaseaduslike rahatrükikodade ja rahapajade likvideerimist ja avastamist käsitlevate parimate tavade vahetamine, võltsitud rahatähtede levitamine internetis/pimevõrgus, kanalid operatiivteabe vahetamiseks ning Euroopa ja Hiina õigusraamistikud vääringute kaitsmiseks võltsimise eest. 4.Järeldused ja edasised sammud Programm „Perikles 2020“ on endiselt oluline ja tulemuslik võltsimisvastase võitluse vahend. Seda rõhutab ka tõsiasi, et kogu 2017. aasta eelarve seoti täielikult kulukohustustega. Programmi raames toetatakse uuringuid, jätkatakse ja arendatakse koostöösuhteid ning vahetatakse parimaid tavasid kõigi nende vahel, kes osalevad euro võltsimise vastases võitluses.